Broj: 711-I-2185-P-494/22-02-17

Zagreb, 27. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Mie Milanović, odvjetničke vježbenice kod odvjetnika Lovre Zovka,** za davanjem očitovanja,na 192. sjednici, održanoj dana 27. listopada 2022., daje sljedeće:

**OČITOVANJE**

1. **Nije suprotno odredbama ZSSI/21-a da ravnatelj javne ustanove koja upravlja zaštićenom područjima prirode uz plaću za obnašanje navedene dužnosti ostvari potporu za slučaj smrti člana uže obitelji obveznika, ukoliko je to propisano zakonom, podzakonskim aktom ili općim aktom ustanove, jer se ne radi o zabranjenoj dodatnoj naknadi iz članka 7. točke d) navedenog Zakona.**
2. **Obveznik iz točke I. izreke ne bi mogao odlučivati o utvrđivanju prava na potporu, te je dužan sukladno članku 9. ZSSI/21-a izuzeti se od postupanja u takvoj situaciji i delegirati ovlast na drugu osobu.**

Obrazloženje

Mia Milanović, odvjetnička vježbenica kod odvjetnika Lovre Zovka podnijela je zahtjev za očitovanjem koji je u knjigama ulazne pošte zaprimljen 25. listopada 2022. pod brojem: 711-U-8506-P-494/22-01-3, povodom kojeg se vodi predmet broj P-494/22.

Podnositeljica u zahtjevu navodi da je ravnateljica javne ustanove koja upravlja zaštićenom područjima prirode obveznica ZSSI/21-a, slijedom čega traži mišljenje Povjerenstva može li primiti naknadu na ime jednokratne potpore za smrt člana obitelji te tko je ovlašten donijeti tu odluku.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 61. ZSSI/21-a propisano je da su ravnatelji javnih ustanova za upravljanje nacionalnim parkovima, parkovima prirode i/ili drugih zaštićenih dijelova prirode obveznici u smislu navedenog Zakona.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. stavkom 1. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo polazeći od članka 5. stavka 1. točke 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da nije suprotno odredbama ZSSI/21-a da obveznici istodobno uz primanje plaće prime i različite oblike potpora i pomoći koji se u pravilu isplaćuju namjenski i jednokratno kao oblik solidarnosti, ukoliko nastupe izvanredne okolnosti koje su povod za isplatu, jer ovakve potpore ne predstavljaju dodatnu naknadu koja bi se kontinuirano isplaćivala uz plaću.

Stoga nije suprotno odredbama ZSSI/21-a daravnatelj javne ustanove koja upravlja zaštićenom područjima prirode, kao obveznik tog Zakona, ostvari potporu za slučaj smrti člana uže obitelji obveznika, ukoliko je to propisano zakonom, podzakonskim aktom ili općim aktom ustanove.

Za određivanje tko donosi odluku o isplati navedene potpore mjerodavni su opći akti javne ustanove, pri čemu se ukazuje da obveznik ne bi mogao odlučivati o utvrđivanju prava na potporu, odnosno o dodjeli potpore samome sebi te da je dužan sukladno odredbi članka 9. ZSSI/21-a u takvoj situaciji izuzeti se od postupanja te delegirati ovlast na drugu osobu koja bi mogla o tome odlučivati, jer bi jer suprotno postupanje predstavljalo povredu ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici, putem mail adrese
2. Objava na internetskoj stranici Povjerenstva
3. Pismohrana